کابل ته تللې جرګې او  ټي ټي پي په دوېمه ورځ هم خبرې کړي 
د خېبرپښتونخوا د ملاکنډ  ډوېژن او قبايلي ضلعو نه پرون کابل ته تللې 50 کسيزه جرګې د تحریک طالبان پاکستان (ټي ټي پي) د مشرتابه سره لومړۍ ليدنه هم پرون په کابل کې شوې او نن بيا دغې خبرې پېل شوي دي.
کراچۍ — په جرګه کې شامل دوو کسانو وي او اې ډيوه ته د نوم نه ښکاره کولو په شرط دغه خبره کړې ده. د جرګې يو غړي د نوم نه ښکاره کولو په شرط وي او اې ډیوه ته وويل، پرون جرګې د ټي ټي پي د مشرانو سره تعارفي ناسته شوې ده او نورې خبرې به روانيږي. دغه ډول يو بل غړي نن سهار نزدې لس بجې وويل، چې خبرې بيا پېل کيږي. هغه وويل، "پرون د [د شورو] په مازيګر زمونږ د تحریک طالبان د مشر او د هغه چې کومه کابينه ده د هغو سره زمونږ خبرې شوي دي، هغو هم خپل موقف ويلی دی او زمونږ ګرېنډ [غټې] جرګې هم ورته خپله خبره کړې ده، او دومره خبرې شوي دي". بل لور ته د ټي ټي پي سرچينو ویلي، کابل ته تللې جرګې ته يې يو ليک ورکړی او په دغه لیک کې د نورو خبرو سره ويل شوي، چې دوی د قبايلي سیمې پخوانی ازاد حیثيت غواړي. په ليک کې ویل شوي، که د پاکستان حکومت او امنيتي ادارې امن غواړي نو په هغه صورت کې ممکن دی چې قبايلو ته خپله هغه ازادي ورکړي. کابل ته د تللې جرګې يو بل غړي هم دغه خبره تاييد کړې، چې دوی ته کوم مالومات رارسېدلي ټي ټي پي د قبايلي سيمې په صوبه کې ورګډېدلو ته تيار نه دي. خو دوی ورته ویلي چې دا د ايين او قانون خبرې دي او دا د دوی په اختیار کې نه ده. بل لور ته يو پاکستاني چارواکي د جرګې کابل ته تللو نه وړاندې ويلي وو، د ټي ټي پي سره تراوسه پورې شوې خبرې د هيلې وړ/ پُرامېده دي، دواړو خواو دا وخت خبرې ودرولي، د دې دپاره چې د خپلو مشرانو سره مشورې وکړي چې په مخکې څنګه لاړ شي کابل ته په تللې جرګه کې شامل يو بل غړي وي او اې ډیوه ته ویلي، د دوی پرون د سراج الدین حقاني سره هم ليدنه شوې ده. د ټي ټي پي او پاکستان ترمنځ د خبرو په اړه په مطبوعاتو ځينې داسې خبرونه هم مخې ته راغلي وو چې په هغې کې د طالبانو نورې غوښتنې شاملې وې. خو پاکستاني چارواکو تراوسه پورې په رسمي ډول د طالبانو سره د خبرو په اړه هيڅ ډول بيان نه دی ورکړی. ویل شوي ټي ټي پي د پخوانۍ فاټا څخه د پاکستان د پوځ ویستلو او هلته د اسلامي عدالتي نظام په ځای کولو غوښتنه هم کړې، خو پاکستاني چارواکي دغه غوښتنې رد کړې او ويلي يې وو دا د قبلېدو وړ نه دي که څه هم پاکستان د ټي ټي پي سره د مزاکراتو دپاره کابل ته جرګه لېږلې خو څيړونکي وايي دا مذاکرات اوس هم دومره اسان نه دي ځکه چې د دواړو خواو نه کوم شرطونه ویل کيږي په هغې کې ځينې ډېر سخت او د قبلولو وړ نه دي (په دې خبر کې ځینې مالومات د ډيوه خبريال ارشد مومند شريک کړي دي). فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.